שלמה רכבי – עו"ד
רחוב עליית הנוער 4 ת"א, 67450
טל: 03-6952701  פקס: 03-6952637		SHLOMO REHAVI, – Law Office
4 Aliyat Ha' Noar St., Tel Aviv, 67450
Tel: 972-3-6952701 Fax: 972-3-6952637	

                                                                  תאריך	30/6/04	                                                                                                   DATE	

לכבוד
מר אהוד אולמרט
שר התקשורת

כב' השר,

הנדון: קדם בג"צ – netvision – דרישה להפקעת רשיון בשל פגיעה בתחרות ובטובת הציבור

מרשתי, חברת אובייקטיבי, יפתה כוחי לפנות אליך בנושא שבנדון ומסרה לי הפרטים הבאים:
1.	"אובייקטיבי לתועלת ציבור הצרכנים בישראל" מהווה את גוף המחקרים ההשוואתיים הגדול בישראל מזה 8 שנים ובכוונתה להוביל את ההתעוררות הצרכנית בישראל בעזרת מחקרים עצמאיים וחשיפות צרכניות חיוניות לציבור.
2.	אובייקטיבי, כעותרת ציבורית הפועלת להגנה על הצרכן, דורשת ממשרדי הממשלה לבצע את תפקידם, כאמונים על שלום הציבור. במסגרת זו, של הגנה על הצרכן וטובת הציבור, הגישה אובייקטיבי מספר עתירות וקדם עתירות, בין היתר בתחום הקרינה הסלולרית, האבטחה במגדלי עזריאלי ועוד. עתירות אלו מוגשות כשירות לציבור הצרכנים בישראל, וללא כוונות רווח.
3.	לאחרונה נחשף כי ספקית האינטרנט netvision עושה שימוש לרעה ברשיון הניתן לה ממשרד התקשורת וחוסמת את גולשיה מגישה לאתרים, לפי שיקול דעתה הבלעדי, גחמותיה ואינטרסיה הפרטיים.
4.	כך, לדוג', חסמה וחוסמת netvision את גולשיה (המהווים כ- 20 אחוז מהגולשים ברשת האינטרנט) מגישה לאתרה של מרשתי, על נספחיו ומחקריו הצרכניים. יתרה מכך – הפורטל ומנוע החיפוש nana.co.il, המשוייך לחברת netvision, מנסה להסתיר מכלל הגולשים את קיומה של חברת אובייקטיבי וחיפוש אתרים המשוייכים למרשתי איננו מניב כל תוצאה. לא יעלה על הדעת כי אינדקס אתרים, המתיימר ומוצג כשירות "מעין עיתונאי" וחסר פניות, המחוייב לאתיקה ולאובייקטיביות ישמש, הלכה למעשה, ככלי ניגוח עסקי.
מצ"ב, כנספח, שתי כתבות שפורסמו בעניין זה באתר ynet.co.il  ובאתר nrg.co.il.
5.	שילוב זה, של ספק אינטרנט ופורטל מוביל מחייב את חברת netvision לחובות זהירות והגינות מוגברות ומטילות הן על netvision חובות מתחום המשפט המנהלי – ציבורי. חובות אלו, הכוללות בין היתר את חובת תום הלב, השקיפות הציבורית והסבירות - נרמסו ברגל גסה במעשיה של netvision.
6.	לא יעלה על הדעת כי ספקית אינטרנט תעשה שימוש ברשיונה על מנת לסחוט ממרשתי כספים או להטות תוצאות מחקרים. לא יעלה על הדעת כי ספקית אינטרנט תחסום מהציבור מידע, רק בשל סכסוך עסקי שנתגלע בינה לבין כל חברה אחרת.
7.	משרד התקשורת לא יכול שלא לפעול למול הגבלה משמעותית של חופש המידע ולמול הטעיה גסה ובוטה של הציבור. על משרד התקשורת לפעול, באופן תקיף, למול רמיסת זכויות היסוד של ציבור הגולשים. תנאי הרשיון של חברת netvision מחייבים אותה, בין היתר, שלא לפגוע בתחרות או בטובת הציבור (נא ראה, בין היתר, הוראת סעיף 5.7.1 לרשיון, לפיה: "לא יהיה מעשה או מחדל העלול לפגוע... בתחרות בתחום האינטרנט... או לפגוע בטובת הציבור"). לא יכול להיות חולק כי חסימה שרירותית של אתרים, המונעת משיקולים מסחריים גרידא ומגחמות של נקמנות וסחטנות, חורגת מתנאי הרשיון ומהווה, לפיכך, עילה לביטולו המיידי (נא ראה, בין היתר, הוראת סעיף 5.8.1.2 המסמיכה את כב' השר לבטל או להתלות רשיון בנסיבות אלו).
8.	ציבור הגולשים המחובר דרך netvision לא יכול לשמש אותה כתחמושת במאבקיה הפרטיים מול חברות כאלה או אחרות. יתרה מכך – לא יעלה על הדעת כי ציבור הגולשים ישלם את מחיר גחמותיה של חברת netvision. 
9.	האתר v.co.il, אתרה הרשמי של מרשתי, הינו מהאתרים המובילים בארץ ומדי יום נחשף לכחמישים אלף איש ונרשמות בו מאות פניות ליום לטיפול מחלקת פניות הציבור. לא יעלה על הדעת כי לאחר שמחקר מקיף של אובייקטיבי (בכ- 650 בתי אב) דירג את חברת netvision במיקום נמוך לעומת יתר ספקי הגלישה המהירה ומצא כי אחוז נכבד ממנוייה מעידים על עצמם כבעלי הבנה נמוכה ביותר בכל הקשור למחשבים ו/או לסביבת אינטרנט כמו גם חוסר ידע בסוג החיבור (חלקם לא ידעו כלל דרך איזו תשתית הם מחוברים) – תפעל netvision לטשטוש או להסתרת מידע זה מהציבור, תוך שימוש בצנזורה נסתרת, בלתי מבוקרת, המונעת משיקולים זרים ואינטרסים פסולים.
10.	מרשתי דורשת כי תעשה שימוש מיידי בסמכותך ותפקיע מיידי חברת netvision את הרשיון להפעלתה – לא יעלה על הדעת כי ניצול לרעה של הרשיון יעבור בלא סנקציה הולמת.
11.	להשלמת התמונה יצויין כי בהמשך לפניה של מחוברי netvision, שוקלת אובייקטיבי הגשת תביעה ייצוגית נגד חברת netvision, בגין הנזקים שנגרמו לגולשיה כתוצאה ממעשיה כאמור לעיל ומהפרת חוזה השירות עמם. יודגש כי מעשיה של netvision נעשו שלא בידיעת הצרכנים המחוברים דרכה לרשת האינטרנט ובלא גילוי נאות של המעשה או האינטרסים העומדים מאחוריו. יתרה מכך – עד למועד כתיבת מכתב זה – סרבה netvision למסור התייחסותה או תגובתה לטענות שהועלו כנגדה. עוד בודקת אובייקטיבי טענות שנשמעו לפיהן חברת netvision מחייבת את מנוייה בסכומים הגבוהים מאלו שסוכמו עמם, וכי לקוח הפונה לחברת netvision בעניין זה – נתקל במסכת עינויים בירוקרטית שמטרתה להתישו מבירור העניין. בדרך זו פותחת לעצמה netvision אפשרות של ממש לעשיית עושר שלא במשפט, על חשבון לקוחותיה.
12.	נבקשך לבחון האמור בפנייתנו זו ולהודיענו עמדתך המנומקת ביחס לדרישת אובייקטיבי כאמור וזאת עד ליום 15/7/04 שכן לאחר מועד זה – בכוונתנו להגיש עתירה דחופה בעניין זה לבג"צ.

בכבוד רב,
שלמה רכבי, עו"ד